Τορζόκ

Το Τορζόκ () είναι πόλη στο όμπλαστ του Τβερ στην ευρωπαϊκή Ρωσία. Είναι χτισμένο στον ποταμό Τβερτσά και συνδέεται σιδηροδρομικά καθώς και μέσω του ομοσπονδιακού αυτοκινητόδρομου Μ10. Σύμφωνα με την απογραφή του 2010 είχε 47.644 κατοίκους, ενώ στις δύο προηγούμενες απογραφές του 2002 και του 1989 είχε πληθυσμό 48.967 και 49.982 κατοίκων αντίστοιχα.

Ιστορία
Το Τορζόκ αναφέρεται για πρώτη φορά σε ένα χρονικό το 1139 ως Νόβι Τοργκ. Το έκαψαν οι Μογγόλοι το 1238, χωρίς όμως να προχωρήσουν προς το Νόβγκοροντ. Εκείνα τα χρόνια περνούσε από το Τορζόκ ο μοναδικός δρόμος μέσω του οποίου ανεφοδιάζονταν με σιτηρά το Νόβγκοροντ. Σε περίπτωση που το Τορζόκ έθετε φραγμό στη διακίνηση των σιτηρών, ακολουθούσε λιμός στην πόλη του Νόβγκοροντ. Κατά συνέπεια το Τορζόκ ήταν γνωστό ως το «κλειδί» για τη Δημοκρατία του Νόβγκοροντ και άλλαζε συχνά χέρια καθώς το διεκδικούσαν αντιμαχόμενοι φεουδάρχες.

Το 1478 η πόλη ενσωματώθηκε στο Μεγάλο Δουκάτο της Μόσχας μαζί με την υπόλοιπη Δημοκρατία του Νόβγκοροντ. Την λεγόμενη «Εποχή των Αναστατώσεων» η πόλη καταστράφηκε πολλές φορές από τους Πολωνούς. Κατά την αυτοκρατορική περίοδο, το Τορτζόκ εξελίχθηκε σε σημαντικό ταχυδρομικό σταθμό στον δρόμο που συνέδεε τη Μόσχα με την Αγία Πετρούπολη. Για παράδειγμα περνούσε συχνά από την πόλη ο Αλεξάντερ Πούσκιν και έτσι σήμερα υπάρχει στο Τορζόκ μουσείο αφιερωμένο σε αυτόν.

Στο πλαίσιο της διοικητικής μεταρρύθμισης του Μεγάλου Πέτρου (1708) το Τορζόκ υπήχθη στο Κυβερνείο της Ινγκερμανίας το οποίο από το 1710 μετονομάστηκε σε Κυβερνείο της Αγίας Πετρούπολης. Το 1727 συγκροτήθηκε το Κυβερνείο του Νόβγκοροντ, ενώ το 1775 ιδρύθηκε η Αντιβασιλεία του Τβερ με εδάφη που ανήκαν προηγουμένως στα Κυβερνεία της Μόσχας και του Νόβγκοροντ. Μεταξύ των περιοχών που εντάχθηκαν στην Αντιβασιλεία, που το 1796 μετατράπηκε στο Κυβερνείο του Τβερ, ήταν και το Τορζόκ. Το 1775 ιδρύθηκε το Νοβοτόρζσκι ουγέστ, με διοικητικό του κέντρο το Τορζόκ στο οποίο παραχωρήθηκε το καθεστώς της πόλης.

Στις 12 Ιουλίου 1929 καταργήθηκαν τα κυβερνεία και τα ουγέστ. Στη θέση των παλαιότερων διοικητικών δομών ιδρύθηκε η επαρχία Νοβοτόρσκι, με διοικητικό κέντρο το Τορζόκ. Η επαρχία αυτή ανήκε στο οκρούγκ του Τβερ που με την σειρά του υπάγονταν στο όμπλαστ της Μόσχας. Στις 23 Ιουλίου 1930 καταργήθηκαν και τα οκρούγκ και οι επαρχίες υπήχθησαν απευθείας στα όμπλαστ. Στις 29 Ιανουαρίου 1935 ιδρύθηκε το όμπλαστ του Καλίνιν και η επαρχία Νοβοτόρσκι υπήχθη εκεί. Τον Φεβρουάριο του 1963, στο πλαίσιο της ανεπιτυχούς διοικητικής μεταρρύθμισης του Νικίτα Χρουστσόφ, οι επαρχίες Τορζόκσκι, Λιχοσλάβλσκι και Καμένσκι συγχωνεύθηκαν στη νέα επαρχία Τορζόκσκι. Λίγα χρόνια αργότερα οι καταργημένες επαρχίες επανασυστάθηκαν, όμως η Τορζόκσκι διατήρησε το νέο όνομα. Το 1990, το όμπλαστ του Καλίνιν μετονομάστηκε σε όμπλαστ του Τβερ.

Πολιτισμός
Αρχιτεκτονική
Στην πόλη υπάρχουν αρκετές ενοριακές εκκλησίες, που χρονολογούνται από τα τέλη του 17ου ή τις αρχές του 18ου αιώνα. Επί Μεγάλης Αικατερίνης το παλιό μοναστήρι των Αγίων Μπόρις και Γκλεμπ (Μπορισογκλέμπσκι) ανασχεδιάστηκε σε νεοκλασικό ρυθμό από έναν γαιοκτήμονα της περιοχής. Η κύρια εκκλησία της πόλης είναι ο καθεδρικός ναός της Μεταμόρφωσηςς του Σωτήρος που ιδρύθηκε το 1374. Το σημερινό οικοδόμημα εγκαινιάστηκε το 1822. Υπάρχει επίσης το μικρό ταξιδιωτικό ανάκτορο («παλατάκι») της Μεγάλης Αικατερίνης.

Μεταφορές
Η σιδηροδρομική γραμμή που συνδέει το Λιχοσλάβλ με το Soblago περνάει από το Τορζόκ ενώ μια άλλη σιδηροδρομική γραμμή διακλαδίζεται στο Τορζόκ και κατευθύνεται νότια προς το Ρζεφ. Και οι δύο γραμμές έχουν αραιή επιβατική κίνηση.
Ο αυτοκινητόδρομος Μ10, που συνδέει τη Μόσχα με την Αγία Πετρούπολη, περνάει κοντά από το Τορζόκ. Υπάρχει επίσης δρόμος που συνδέει την πόλη με τη Στάριτσα.

Το Τορζόκ είναι επίσης η αφετηρία πολλών λεωφορειακών γραμμών.

Αεροπορική βάση

Στην περιοχή έχει την βάση του το 344ο Κέντρο Εκπαίδευσης της ρωσικής Αεροπορίας Στρατού. Είναι η έδρα του ακροβατικού σμήνους ελικοπτέρων «Χρυσαετοί». Το 696ο Σύνταγμα, που ανήκει στο Κέντρο, δοκιμάζει όλες τις αλλαγές που γίνονται στα ρωσικά στρατιωτικά ελικόπτερα και χρησιμοποιεί βασικούς τύπους ελικοπτέρων των ρωσικών ενόπλων δυνάμεων, όπως τα Ka-50, Mi-8, Mi-24, Mi-26 και Mi-28Н, για εκπαιδευτικούς σκοπούς.

 Παραπομπές 

 Πηγές 



 Εξωτερικοί σύνδεσμοι 



Κατηγορία:Πόλεις του Όμπλαστ του Τβερ